同呂判官從哥舒大夫破洪濟城廻登積石軍多福七級浮圖
作者：高適
朝代：唐

paragraphs: 塞口連濁河，轅門對山寺。
寧知鞍馬上，獨有登臨事。
七級凌太清，千崖列蒼翠。
飄飄方寓目，想像見深意。
高興殊未平，涼風颯然至。
拔城陣雲合，轉斾胡星墜。
大將何英靈，官軍動天地。
君懷生羽翼，本欲附騏驥。
款段苦不前，清冥信難致。
一歌陽春後，三歎終自愧。